यूनिवर्सिटी ऑफ साउथ फ्लोरिडा में साइकोलॉजी के प्रोफेसर जोनाथन रोटनबर्ग ने कहा, जिस व्यक्ति में अवसाद के लक्षणों की पहचान हो जाती है, उसका पहला प्रश्न यही होता है कि वह पूरी तरह सामान्य कब हो जाएगा? वह पूरी तरह सामान्य हो पाएगा भी या नहीं? दुर्भाग्य से अब तक इस प्रश्न का कोई उत्तर नहीं मिला है। वैज्ञानिक वर्षों से ऐसे किसी मार्कर की तलाश कर रहे हैं, जिससे अवसाद से बाहर आने का रास्ता मिल सके, लेकिन अब तक ऐसा नहीं हो सका है। कुछ दवाएं जो एक व्यक्ति पर अच्छा नतीजा दिखाती हैं, किसी अन्य पर उनका परिणाम विपरीत भी हो सकता है। मनोचिकित्सकों से बात करने पर भी निश्चित परिणाम की गारंटी नहीं होती। तरीका बदलने की जरूरत प्रोफेसर रोटनबर्ग ने कहा कि अवसाद का इलाज खोजने के अब तक के प्रयासों की दिशा सही नहीं रही। शोध के दौरान ऐसे लोगों को पूरी तरह नजरअंदाज कर दिया जाता है, जो अवसाद से बाहर आकर सामान्य जीवन जी रहे हैं। ऐसे बहुत से लोग हैं जो कभी अवसाद का शिकार रहे हैं, लेकिन अब पूरी तरह ठीक हैं। दुर्भाग्य से अब तक ऐसे लोगों का कोई डाटा नहीं जुटाया गया। आमतौर पर अवसादग्रस्त व्यक्ति का कुछ हफ्ते इलाज किया जाता है और लक्षण सामान्य होने पर उसे छोड़ दिया जाता है। ध्यान देने की बात यह है कि इसके बाद उसका जीवन कैसा चल रहा है।